Mere end 40 afsnit blev undtaget fra konfliktens start, fordi de ikke havde sygeplejersker nok til at kunne stille et nødberedskab. De resterende slipper for at gå i konflikt, fordi der ikke har været sygeplejersker til at udvide nødberedskabet eller til at dække en sygemelding i et eksisterende nødberedskab. I alt 59 afsnit fordelt på det medicinske område, intensiv-området og psykiatrien er undtaget fra strejken. "Sygeplejerskemangel er ikke noget, vi risikerer i fremtiden - det er noget, vi HAR her i Nordjylland. Tre områder er alvorligt ramt - det medicinske, intensivområdet og psykiatrien - men flere områder vil komme til, hvis vi ingenting gør," siger formanden for de nordjyske sygeplejersker, Jytte Wester. Sygeplejerskerne og de øvrige faggrupper i Sundhedskartellet har krævet 15 procent mere i løn over de næste tre år.
Antallet af sygehusafsnit, som Dansk Sygeplejeråd i Nordjylland har taget ud af sygeplejerskekonflikten på grund af sygeplejerskemangel, er nu oppe på 59.